Uudised
ALGAB UUS KINOHOOAEG!
Hea filmisõber!
Kultuurirahval on puhkused puhatud ning jääb üle tänutundes meenutada tõeliselt ilusat suve. Loodame, et Sinagi nautisid täiega. Nüüd aga aeg kalendris uus kultuuri- ja ühtlasi kinohooaeg ette keerata. Meil on Sulle rõõmustavaid uudiseid. Nimelt kevadel, enne suurt suvepuhkust, oli üsna ärev seis, kas saame sügisel Põlvas kinoga jätkata. Praegu võin julgelt lubada filmide näitamise jätku vähemalt kuni käesoleva aasta lõpuni. Lugu nimelt järgmine, et mujal Euroopas ja arenenud maailmas on jõutud kinoarengus juba digiajastusse. Paraku nii kurb kui see ka pole, on Eesti selles valdkonnas päris maha jäämas. Enamustes kinodes on siiani näidatud filme “vanalt healt” 35 mm filmilindilt. Ka meie kultuurikeskuses. Eestis on veel kinode digitaliseerimine päris algusjärgus. Täpsemalt tänase seisuga leidub meie riigis digiekraane vaid kolmes suuremas linnas: Tallinnas, Tartus ja Narvas. Kohe kohe peaks lisanduma Pärnu. Täna on vaid 27 kinosaalis võimalik kaasaegset kvaliteetset kinopilti ja –heli kogeda. Selline situatsioon aga kauem jätkuda ei saa, kuna suurtel filmitootjatel ja –levitajatel pole lihtsalt enam kasumlik nii väikese riigi nagu Eesti tarbeks eraldi 35 mm filmilindil koopiaid valmistada. Sellel suvel juuli alguses jõudsid viimased filmikoopiad 35 mm lindil Eestisse. Edaspidi tarnitakse vaid digikoopiaid, mis eeldavad uut ja kallist digitehnikat. Paratamatult peavad Eesti riik ja omavalitsused leidma summad (üldsegi mitte väikesed), et viia läbi põhjalikud ümberkorraldused tehnilise poole pealt Eesti kinodes. Õnneks on aga filmitootjad niipalju Eesti kinosõpradele vastu tulnud, et potensiaalsetele kassafilmidele on valmistatud vähemalt üks 35 mm koopia terve riigi peale. Sellest tulenevalt ei pruugi film maakinodesse enam nii ruttu kui varemalt jõuda, aga vähemalt meie publikul nägemata ei jää. Oleme viimase kuu jooksul tööd teinud selle nimel, et head ja uued filmid võimalikult ruttu Põlvasse jõuaksid. Kinoga alustame pühapäeval 1. septembril. Avafilmiks valisime eestikeelse kogupere animatsiooni VARJATUD KUNINGRIIK.
See on lennukas ja naljakas animaseiklus, mis viib vaataja peidetud maailma, millesarnast keegi pole varem näinud. “Jääaja“ ja “Rio“ loojate film jutustab loo ammusest võitlusest, milles on vastamisi headuse jõud, kes kaitsevad loodust ja hoolitsevad meid ümbritseva keskkonna tervise eest, ning kurjuse väed, kes püüavad seda kõike hävitada. Kui teismeline tüdruk leiab end korraga sellest varjatud kuningriigist, peab ta ühinema naljakate ja kangelaslike tegelaskujudega, et päästa nende maailm… ja seda tehes ka meie oma. Igati vahva ja väärt koguperefilm uue kinohooaja alustamiseks. Tulemas on veel ridamisi toredaid ja põnevaid kassahitte, mille kohta leiate lähemat informatsiooni meie kodulehelt. Omalt poolt tahan soovida algavaks kultuurihooajaks meeldivaid kinoelamusi ja külastage kindlasti ka teatrietendusi, mida on plaanis vähemalt kord kuus vahendada. Seniks veel jätkuvaid ilusaid ilmasid soovides,
Tauno Prangel
Põlva Kultuuri-ja Huvikeskus
kultuurijuht